Jørn Pedersen (S), 2002-11-12:
Jeg vil gerne starte med at sige, at L 54 ikke er en del af forliget af 15. oktober, og det synes jeg er vigtigt at understrege, for nu har det forlig jo fyldt debatten her i eftermiddag.
Det her er altså en anden omgang, vi er i gang med.
Derfor har vi også indgået aftalen.
Det her forslag består jo af to dele, dels af bygherredelen og så det praktiske, som jeg vil kalde det.
Det kan vi sagtens leve med.
Men omkring forslaget her synes jeg, der rejser sig en række spørgsmål.
Målsætningen er jo, at vi skal gøre det mere professionelt, mere effektivt og bedre.
Det er vi helt klart enige i.
Spørgsmålet er bare, hvordan vi så gør det.
Jeg synes, vi har problemer med, hvordan vi får skruet de her modeller sammen, og vi får i hvert tilfælde problemer omkring, hvordan vi får lavet vejledningen.
Hvis man læser lovforslaget, og det har jeg gjort meget indgående,
vil man se - som én tidligere sagde her fra talerstolen - at det er et meget indviklet forslag, der kan være meget svært at finde hoved og hale på. Men noget af det, der bliver det afgørende, hvis man skal følge den model her - det er jeg ikke sikker på, at man skal, men det vil jeg vende tilbage til - er i hvert tilfælde, at man får vejledningen udfærdiget meget, meget præcist, og at man får de berørte parter ind, så de får reel indflydelse, for ellers er det absolut ikke noget værd i forhold til det, der beskrives her.
Så vil jeg godt sige omkring bygherrerollen, der jo også er meget nøje beskrevet, at der er to elementer.
Man siger, at bygherren skal klarlægge de behov, det enkelte byggeri skal dække.
Det kan jeg sådan set
Det næste punkt har jeg lidt sværere ved at forstå, for der står, at man skal træffe beslutninger om størrelse, ydre og indre udformning samt kvalitet.
Det er meget vidtgående, synes jeg nok, og vi synes ikke i Socialdemokratiet, at punkt 2 er en helt naturlig del.
Det første kan vi godt forstå.
Vi mener også, at driftsherren løbende skal inddrages i byggeprocessen for at sikre, at kvaliteten bliver som aftalt.
Det er vigtigt, at udgifterne til driften bliver som forudsat. Det fremgår også af forslaget, at bygherrerollen skal udbydes i de situationer, hvor almene boligorganisationer ejer den grund, hvorpå der er besluttet i samarbejde med kommunen at bygge almene boliger.
Som det fremgik af mine spørgsmål til hr. Ulrik Kragh tidligere, så mener jeg faktisk, at boligorganisationen mister sin dispositionsret til at administrere og bestemme over egne arealer.
Vi mener hverken, at det er logisk eller rimeligt. Som det fremgår, har Socialdemokratiet en række betænkeligheder ved forslaget.
Jeg vil godt fremhæve tre: Driftsherren er ikke tilstrækkeligt inddraget i udformningen af byggeriet og selve byggeprocessen.
Man griber ind i organisationers dispositionsret, og almene boliger må ikke gå ind på det private område, og det modsatte må man godt.
Herudover kan der også være andre problemer.
Der kan være problemer omkring overdragelse og ansvar.
Der kan være problemer omkring transporten af gælden.
Der kan være forholdet til Byggeskadefonden.
Der kan være selve udarbejdelsen af grundlaget for konkurrencen om bygherrerollen.
Socialdemokratiet ønsker derfor under udvalgsbehandlingen at stille en række opklarende spørgsmål, eventuelt komme med ændringsforslag, og resultatet af udvalgsbehandlingen vil så afgøre vores endelige stillingtagen ved tredjebehandlingen.